
mint szolgáltató szerződő fél (a továbbiakban: Színház), együttesen Szerződő Felek
között az alulírott helyen és napon az alábbi feltételekkel.

1. A szerződés tárgya

A helyi önkormányzatokról szóló 2011. évi CLXXXIX. törvény (a továbbiakban: Mötv.) 13. §-ának (1) bekezdés 7. pontjában meghatározott feladatokra figyelemmel az Önkormányzat a helyi közművelődési tevékenység támogatása közfeladata alapján az alábbi közszolgáltatási együttműködési szerződést (továbbiakban: Szerződés) köti a Színházzal az együttműködés részletes szabályozásával, a Zuglóban történő színházi tevékenység folytatására.
2. A szerződés célja

Az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (a továbbiakban: Előadó-művészeti törvény) 13. §.-ának rendelkezése alapján, az előadó-művészeti szervezetek működésével kapcsolatos hatósági eljárások részletes szabályairól, továbbá az előadói-művészeti szervezetek és az előadó-művészeti érdekképviseleti szervezetek működésével kapcsolatos hatósági eljárások és adatszolgáltatások részletes szabályairól szóló 14/202. (III. 6.) NEFMI rendeletben foglaltakra figyelemmel az Önkormányzat, mint szerződő fél a jelen okiratban is rögzíti, hogy Zuglóban a Színház által megvalósított előadó-művészeti tevékenységet 2020. szeptember 1-től a Szerződésben rögzített formában igénybe veszi.
3. A Szerződés időtartama

Szerződő felek a jelen Szerződést – az Előadó-művészeti törvény 44. §-ának 23. pontjában foglaltakra is figyelemmel – 2020. szeptember 1. napjától – 2024. december 31. napjáig tartó időtartamban kötik meg, és megállapodnak abban, hogy a szerződés a Felek egybehangzó döntésével többször is megújítható.

4. A Színház szakmai feladatainak ellátása

Szerződő felek egyezően rögzítik, hogy a Színház cél szerinti közhasznú tevékenysége: 

előadó-művészet.

Az Önkormányzat a Színházat az előzőekben hivatkozott cél szerinti közhasznú tevékenységei keretében megbízza, a Színház pedig éves, meghatározott díj térítése ellenében vállalja az Önkormányzattal fennálló szerződéses viszonyának időtartama alatt az Előadó-művészeti törvény szerint az előadó-művészeti működés zuglói játszóhelyen (a Zuglói Civil Ház, a Váci Mihály Kollégium Színházterme, a Házasságkötő terem) történő teljesítését; és az e szerződésben rögzített határozott idő alatt az előzőknek megfelelően folyamatosan biztosítja a tevékenységi körébe tartozó színházi szolgáltatást.

5. A Szerződésben foglalt feladatok ellátásának tárgyi és pénzügyi feltételei

A.) Az Önkormányzat által a Színháznak nyújtott térítési díj:
a.) Az Önkormányzat a Színház működőképességének fenntartására, valamint a 4. pontban rögzített szakmai feladatok ellátására e Szerződés hatálya alatt:

2020-ban szept.-dec.: 2 nagyszínházi és 2 kamara jellegű előadás megtartására: 1.125.000 Ft                            

2021-ben jan.-dec.: 5 nagyszínházi és 4 kamara jellegű előadás megtartására: 2.500.000 Ft

2022-ben jan.-dec.: 5 nagyszínházi és 4 kamara jellegű előadás megtartására: 2.500.000 Ft

2023-ben jan.-dec.: 5 nagyszínházi és 4 kamara jellegű előadás megtartására: 2.500.000 Ft

2024-ben jan.-dec.: 5 nagyszínházi és 4 kamara jellegű előadás megtartására: 2.500.000 Ft.
b) A Színház az Önkormányzat által nyújtott térítési díjat a Színház jelen szerződésben írt előadásaira, azok megvalósítására fordíthatja.

Az Önkormányzat a térítési díjat a 2020. évi összeg tekintetében a szerződés hatályba lépését követően előlegként, egy részletben, előlegszámla ellenében 8 napon belül folyósítja, ezt követően minden évben két részletben biztosítja. A tárgyévi első részletet - a megállapított egész évre érvényes térítési díj 60 százalékát - a tárgyév február 15-ig, míg a második részletet, a térítési díj fennmaradó 40 százalékát tárgyév augusztus 31-ig fizeti ki. 

A folyósítás feltétele az előző teljesítési időszak összegeivel történő tételes és maradéktalan elszámolás benyújtása Önkormányzat felé, amelynek keretében előleg- illetőleg végszámla kibocsátására kerül sor a Színház részéről. A tételes elszámolás kizárólag a Színház jelen szerződésben írt előadásaira, azok megvalósítására fordított indokolt kiadásait és költségeit tartalmazhatja. A számlák kibocsátásának feltétele Önkormányzat részéről: a tételes elszámolás elfogadása a Zuglói Polgármesteri Hivatal Gazdasági Főosztálya részéről, a jelen szerződésben rögzített előadások megvalósulásának tételes ellenőrzése és igazolása a Cserepesház Kft. ügyvezetője részéről, és az ennek alapján kiállított teljesítési igazolás elfogadása. Önkormányzat részéről a teljesítésigazolás kiállítására polgármesteri kabinetfőnök jogosult. Önkormányzat a számlák kézhezvételét követő 30 napon belül, banki átutalással teljesít.

c.) Az Önkormányzat biztosítja, hogy a Színház a Zuglói Civil Házban mutassa be előadásait, amelynek részleteit a Cserepes Kft.-vel kötött közművelődési megállapodás szabályozza.
d.) A Zuglói Városgazdálkodási Közszolgáltató Zrt. kapacitásában (Bp. XIV. Telepes u. 20. alatti) továbbra is biztosítja a 140 m2-nyi raktárt (díszlet, bútor, jelmez és kellék tárolására), amelynek részleteit külön szerződés szabályozza.
e.) Az Önkormányzat biztosítja a Színház számára a birtokában és felügyeletével működő helyi médiumokban továbbá on-line felületeken való megjelenést, a tervezett játékrend szerint.
f.)  Az Önkormányzat támogatja a Színház további előadóművészeti feladatvállalását a Zuglói Önkormányzati Nagyrendezvények műsorellátásában, a Cserepes Házzal egyeztetett évadterv szerint.
e.) Az Önkormányzat támogatja, hogy az igények bővülése estén a Színház – saját költségvetése és bevételei függvényében – további előadásokat tartson.

B.) A Színház vállalásai: 
a.) A zuglói közönség számára évenként legalább 9 felnőtt közönségnek szóló, szórakoztató előadást mutat be a Zuglói Civil Házban, és a fent jelzett helyszíneken, bevételes formában. 
b.) A Színház az Önkormányzat felkérése alapján önköltségesen megtervezi, megszervezi és előadja a Zuglói Nagyrendezvényeken az előadó művészeti műsorokat.
c.) A Színház – saját költségvetése és bevételei függvényében – az érintett évadok során, bevételes formában több előadás megtartására törekszik Zuglóban a Zuglói Civil Házban és a Váci Mihály Kollégiumban.
d.) A Színház honlapján, írásos kiadványain, vizuális megjelenési felületein, logójának szerepeltetésével megjeleníti az Önkormányzatot, mint a Színház támogatóját.                     

6.  Szerződő felek jogai és kötelezettségei
6.1. Szerződő felek kijelentik, hogy a Színházat valamint az Önkormányzatot a kedvezményes Zuglói Civil Ház-beli színházterem-, valamint a raktár-használat során, továbbá az együttműködésben végzett előadó-művészeti tevékenység körében, a Polgári Törvénykönyvről szóló 2013. évi V. törvény (továbbiakban: Ptk.) idevágó rendelkezéseiben foglaltakon túl az alábbi jogok illetik meg, és az alábbi kötelezettségek terhelik:
6.2. A Színház köteles – a használat időtartama alatt – az önkormányzati vagyont illetően az állag, a környezet érdekében, valamint az önkormányzati vagyon használatából adódó minden egyéb esetben a vonatkozó jogszabályok, szabványok, hatósági, szakhatósági és műszaki előírások (így különösen a tűzvédelmi és munkavédelmi előírások) szerint eljárni.
6.3. A Színház haladéktalanul köteles tájékoztatni az Önkormányzatot, ha:

a.) ellene csőd- vagy felszámolási eljárás vagy adósságrendezési eljárás indult,

b.) ha végelszámolási eljárás kezdeményezésére, vagy a jogutód nélküli megszűntetésre irányuló bírósági vagy hatósági intézkedésre került sor,

c.) ha 3 hónapnál régebbi köztartozása van, és annak megfizetésére nem kapott halasztást,

d.) ha ellene végrehajtási eljárás indult.

A Színház felel a jelen szerződésben meghatározott – előadó-művészeti tevékenységi körében az Emberi Erőforrások Minisztériuma (EMMI) felé –, jelentési kötelezettségéért. 
6.4. A Színház kötelezettséget vállal az Előadó-művészeti törvény, illetve annak végrehajtási rendeletei szerinti adatszolgáltatási, változásjelentési és beszámolási kötelezettségének teljesítéséből adódó feladatok elvégzésére, valamint e kötelezettségek határidőben történő teljesítése érdekében az Önkormányzattal történő együttműködésre, figyelembe véve annak működési sajátosságait.
6.5. A Színház vállalja e kötelezettségei elmulasztása, illetőleg az esetleges valótlan adatszolgáltatás miatt bekövetkező törvényes alapú joghátrány (bírság, visszafizetési kötelezettség) tekintetében az állammal szembeni közvetlen helytállást, valamint az előadó-művészeti államigazgatási szerv által a törvényi felhatalmazás alapján végzett nyilvántartási, besorolási tevékenység után külön jogszabályban meghatározott igazgatási szolgáltatási díj közvetlen megfizetését. 

A Színház kötelezettsége, illetőleg helytállása nem terjed ki az Önkormányzat támogatására vonatkozó adatszolgáltatásra, valamint arra az esetre, amikor az esetleges joghátrány alapjául szolgáló körülmény bekövetkezésére bizonyíthatóan az Önkormányzat hibájából került sor.
6.6. A Színház kijelenti, hogy a nemzeti vagyonról szóló 2011. évi CXCVI. tv. 3. § (1) bekezdés 1. pontjában foglalt rendelkezésnek megfelel, és átláthat szervezetnek minősül. Ezen tény állapotában történő változásról 8 napon belül értesíti az Önkormányzatot.

7. A szerződés teljesítésének ellenőrzése
7.1. A Felek által megbízott személyek a Szerződés teljesítését minden év október hónapban megvizsgálják és a szerződés esetleges módosítására javaslatot tesznek.
7.2. Az Önkormányzat jogosult ellenőrizni a feladatok ellátását, valamint a Színházat terhelő kötelezettségek rendszeres és folyamatos betartását.
7.3. Az Önkormányzat polgármestere egyoldalú intézkedésével bármikor – a jelen szerződésben írtaktól eltérően jelölheti meg az Önkormányzat, a Zuglói Polgármesteri Hivatal részéről eljáró személyt, szervezeti egységet (pl. kapcsolattartó, ellenőrző, teljesítésigazoló, stb.).
8. A szerződés megszűnése
8.1. Szerződő felek jelen szerződésben foglalt kötelezettségek megsértése esetén, ideértve azt az esetet is, ha a Szerződő felek bármelyike a bérleti szerződésből fakadó kötelezettségeinek tartósan nem tesz eleget, azonnali hatályú felmondással élhetnek.
8.2. Jelen szerződést szerződő felek határozott időre kötötték, így a szerződésben meghatározott időtartam elteltével a szerződés megszűnik, amennyiben a 3. pontban foglaltak szerint nem kerülne sor megújításra.

9. Egyéb rendelkezések
9.1. A jelen Szerződésben nem szabályozott kérdésekben a hatályos és vonatkozó magyar jogszabályok az irányadók, melyek közül kiemelendő a Polgári Törvénykönyvről szóló 2013. évi V. törvény, az egyesületi jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény, az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény 
valamint az általánosan elfogadott szakmai szokásokat is irányadónak kell tekinteni. A vonatkozó előírásokat a Színház köteles maradéktalanul betartani. A Szerződésben szereplő jogszabályi hivatkozások helyére a hivatkozott jogszabályhely megváltozása vagy az azt tartalmazó jogszabály hatályon kívül helyezése esetén az annak megfelelő, megváltozott jogszabályhelyet, illetve hatályos jogszabályt kell érteni, kivéve, ha a megváltozott jogszabályhely, illetve hatályos jogszabály eltérést megengedő rendelkezésének alkalmazása összeegyeztethetetlen lenne jelen Szerződésnek a követelményeivel, illetőleg céljával.

9.2. A szerződő Felek tudomásul veszik, hogy az Állami Számvevőszékről szóló 2011. évi LXVI. törvényben foglaltak alapján az Állami Számvevőszék vizsgálhatja az államháztartás alrendszereiből finanszírozott beszerzéseket és az államháztartás alrendszereinek vagyonát érintő szerződéseket az Önkormányzatnál, az Önkormányzat nevében vagy képviseletében eljáró természetes személynél és jogi személynél, valamint azoknál a szerződő feleknél, akik, illetve amelyek a szerződés teljesítéséért felelősek, továbbá a szerződés teljesítésében közreműködő valamennyi gazdálkodó szervezetnél. 

9.3. Színház a tárgyi Szerződés aláírásával hozzájárul a Szerződés főbb adatainak az információs önrendelkezési jogról és az információszabadságról szóló 2011. évi CXII. törvény 37. § (1) bekezdés szerinti, illetve az annak felhatalmazása alapján meghozott önkormányzati rendelet szerinti közzétételéhez.

9.4. A Színház kijelenti, hogy a nemzeti vagyonról szóló 2011. évi CXCVI. törvény 3. § (1) bekezdés 1) pontjában foglalt rendelkezésnek megfelel és átlátható szervezetnek minősül.

9.5. A szerződés 4 (négy) példányban, egymással szó szerint mindenben megegyező tartalommal készült, amelyet a szerződő felek képviselői elolvasás után, mint akaratukkal mindenben megegyezőt jóváhagyólag aláírnak. 
Jelen Szerződés a Felek aláírását követően lép hatályba.

